題王主簿逸老堂
作者：王庭珪
朝代：宋

paragraphs: 人生異趣各有托，年少何如老人樂。
老來萬事不掛眼，樂處勿憂兒輩覺。
疾雷破山吾不驚，亦賴天教閑處著。
兩部池蛙當鼓吹，萬疊雲山作屏幕。
此時真似地行仙，拍酒何須萬斛船。
不愛白日昇青天，不愛腰纒十萬錢。
但愛百年三萬六千日，日對芳樽聊自逸。
明日花開花更好，定知不向愁中老。